Blitstye op fietstoer opgestel | Netwerk24
Blitstye op fietstoer opgestel
Een van die voorste bondels by Glen met Juanita Mackenzie (regs) wat eindelik die vroue-afdeling gewen het.Foto: Lientjie Mentz
Danksy windstil-toestande en ’n redelik maklike roete, het fietsryers in die Vrystaat-fietstoer vanjaar vinnige wentye opgestel.
Daar is vanjaar ook twee Bloemfonteiners onder die topdrie in onderskeidelik die mans- en vroue-afdeling.
Liandri van Niekerk van die Pedal Power Association wat die Vrystaat-fietstoer Sondag (03/11) aangebied het, sê hulle is baie tevrede met vanjaar se wedren.
“Ons het goeie terugvoer van die fietsryers gekry oor die roete, organisering en die atmosfeer.”
Bloemnuus, mediaborg van die Vrystaat-fietstoer, het vanjaar weer ’n waterpunt op die roete by Glen beman.
Volgens die organiseerders het daar vanjaar 715 fietsryers vir onderskeidelik die 105 km en die korter 37 km ingeskryf.
Bradley Gouveris van Port Elizabeth het die mansafdeling gewen in ’n tyd van 2:25:46 (teenoor verlede jaar se wentyd van 2:46:30). Tweede oor die wenstreep was Warick Minkley van Oos-Londen (2:25:49) en derde was Bloemfonteiner Jean Fourie (2:25:53). By die Bloemnuus-waterpunt was Jean Fourie net-net voor die ander ryers.
In die vroue-afdeling het die Hoërskool Sentraal se fietsry-ster Chanté Olivier saam met die wenner, Juanita Mackenzie van Port Elizabeth, in dieselfde bondel geëindig met ’n tyd van 2:28:59. Derde was Nicolene Marais van Potchefstroom (2:30:01).
Die grootste deel van vanjaar se roete was op die N1-snelweg noord en suid van die stad.